Iets vir almal by Hermanus FynArts-fees | News24
Iets vir almal by Hermanus FynArts-fees
Die bekende wynskrywer Melvyn Minnaar.
Vanjaar, in sy vyfde jaar, kan kunsliefhebbers van 9 tot 18 Junie weer die unieke versmelting van ’n klassieke kunstefees en ’n winterskool – met die klem op die visuele kunste – mee­maak op Hermanus se FynArts-kunstefees.
Vanjaar se feeskunstenaar is Willie Bester, wie se werke onder die tema “Transformasie” uitgestal word. Die feesprogram sluit meer as 20 musiekop­voerings in wat wissel van klassiek tot Broadway en jazz deur plaaslike internasionaal-erkende musici en kuns­tenaars. Benewens die ope­nings­konsert op 9 Junie en die ses groter opvoerings oor die twee naweke van die fees, is daar vele ander musiekkonserte.
Op van die weeks­aand­e bied Magdalene de Vries (marimba) en Frank Mallows (vibrafoon) ’n unieke Suid-Afrikaanse repertoire, die Odeion-strykkwartet van die Vrystaatse Universiteit bied ’n uitvoering van die werke van Beet­hoven en Schumann, die gewilde storieverteller Gcina Mhlope vermaak met My Travel Bag en in die Charl du Plessis-trio se Baroqueswing word van klassiek tot jazz gespeel.
In die middae word die Pam Golding-reeks vir die eerste keer aangebied met twee mu­siek­uitvoerings – A Lunchtime Recital met Megan-Geoffrey Prins (klavier) en Tatiana Thaele (fluit) en Dancing through Time met Galen-Rose Sales (harp) en Bridget Rennie-Salonen (fluit). Kobus Moolman tree op in die derde Pam Golding-huiskonsert met ’n poësievoorlesing.
Van die ander middagete- en middaguit­voerings sluit in die Odeion-strykkwartet in Baroque to Contemporary Film, Francois du Toit met The Romantic Piano, ’n orrel-ensemble met Louna Stofberg (orrel), Pieter-Adriaan Stofberg (tjello) en Jenna O’Neill (viool) en die gospel-konsert van die Lusanda Spiritual Group met Lusanda Mcinga.
Benewens musiek kry die visuele kunste weer groot blootstelling op vanjaar se FynArts-program met van uitstallings van meer as 120 kunstenaars.
Vir sy winterskool bied FynArts vanjaar sowat 40 werkswinkels en demonstrasies aan, meer as 20 gesprekke en aanbiedings, ’n verskei­denheid toere, wyn­proeë, klassieke films en kindervermaak. FynArts het vanjaar ook vir die eerste keer ’n “boekroete” waar vyf boekverwante winkels na die belangstellings van literêre en boekliefhebbers sal omsien. V Die volledige program vir FynArts is op www.her­manus­fynarts.co.za beskikbaar en kaartjies kan by Webtickets of by 028 312 2629 gekoop word.
Wen! Wen! Wen! V Vyf People’s Post-lesers kan dubbelkaartjies wen na een van die volgende vertonings: Swinging 60s of Swing, Sing and all that Jazz op Saterdag 17 en Sondag 18 Junie, of Broadway Spectacular hierdie Sondag. Stuur ’n epos na win@peoplespost.co.za met die naam van die vertoning wat jy graag wil sien in die onderwerpveld voor Donderdag om 12:00. Wenners sal per epos in kennis gestel word.